b'\n_START_ARTICLE_\nArvo P\xc3\xa4rt\n_START_SECTION_\n\xc5\xbdivljenjepis\n_START_PARAGRAPH_\nGlasbeno se je za\xc4\x8del izobra\xc5\xbeevati s sedmimi leti, s 14-imi oz. 15-imi pa je za\xc4\x8del komponirati. Kompozicijo je \xc5\xa1tudiral na konservatoriju v Tallinnu, pri prof. Heinu Ellerju. P\xc3\xa4rt je prvi estonski skladatelj, ki do\xc5\xbeivlja veliko mednarodno priznanje. Njegova glasba je fenomen, ki ga mnogi opisujejo kot duhovni mir in kot prerod religiozne glasbe. Njegov minimalisti\xc4\x8dni slog, ki ga sam imenuje tintinnabulum (primerja ga z zvonenjem zvonov) izra\xc5\xbea tradicijo gregorijanskega petja, ruske ortodoksne cerkve, inspiracijo pa i\xc5\xa1\xc4\x8de v glasbi poznega srednjega veka, pri skladateljih, kot so Guillaume de Machaut idr._NEWLINE_Glasbeni slog njegovih kompozicij se je z leti spreminjal, od prvih kompozicij v dvanajsttonskem sistemu, do eksperimentalnih kola\xc5\xbenih tehnik, zanj najzna\xc4\x8dilnej\xc5\xa1ega sloga\xc2\xa0\xc2\xbbtintinnabulum\xc2\xab, do dramati\xc4\x8dne glasbene govorice, ki jo \xc4\x8dutimo v njegovih zadnjih delih. Zna\xc4\x8dilnosti njegove glasbe so po\xc4\x8dasni tempi, dolge ritmi\xc4\x8dne vrednosti, uporaba cerkvenih modusov, pandiatonika, redka uporaba kromatike, uporaba srednjeve\xc5\xa1kih ritmi\xc4\x8dnih obrazcev in drugih srednjeve\xc5\xa1kih tonalnih sredstev (koral, ostinatni dr\xc5\xbeani toni, organum), pogoste molske tonalitete, homoritmi\xc4\x8dnost, homofonija, kontrolirana raba disonanc, zrcalne forme, deklamacijska uporaba besedila, uporaba kratkih motivov, glasbene fraze izhajajo iz besedila, stati\xc4\x8dna harmonska aktivnost, ponavljajo\xc4\x8di se melodi\xc4\x8dni vzorci, stopni\xc4\x8dasto glasbeno gibanje, zmanj\xc5\xa1anje glasbenega gibanja pred kadencami, posamezni glasovi vstopajo neodvisno od ostalih, raziskovanje barve in izraza vsakega glasu, podalj\xc5\xa1ana zvo\xc4\x8dnost, filozofija\xc2\xa0\xc2\xbbpodalj\xc5\xa1anega \xc4\x8dasa\xc2\xab._NEWLINE_Njegova glasba je uporabljena v ve\xc4\x8d kot 50 filmih (prvi je bil\xc2\xa0\xc2\xbbV\xc3\xa4ike motoroller\xc2\xab, leta 1962). Med drugimi jo je uporabil tudi re\xc5\xbeiser Michael Moore v filmu\xc2\xa0\xc2\xbbFahrenheit 9/11\xc2\xab, v sekvenci, ki prikazuje posledice teroristi\xc4\x8dnega napada na New York (11. septembra 2001).'